Document ID: 32000D0801

Kommissionens beslutning
af 20. december 2000
om afvisning af at optage lindan i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof
(meddelt under nummer K(2000) 4014)
(EØS-relevant tekst)
(2000/801/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2000/80/EF(2), særlig artikel 8, stk. 2, fjerde afsnit,
under henvisning til Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF om markedsføring af plantebeskyttelsesmidler(3), senest ændret ved forordning (EF) nr. 2266/2000(4), særlig artikel 7, stk. 3a, litra b), og
ud fra følgende betragtninger:
(1) Ifølge artikel 8, stk. 2, i direktiv 91/414/EØF skal Kommissionen gennemføre et arbejdsprogram for undersøgelse af de aktive stoffer, der anvendtes i plantebeskyttelsesmidler, som har været på markedet siden den 15. juli 1993. De nærmere regler for gennemførelsen af dette program blev fastsat ved forordning (EØF) nr. 3600/92.
(2) Ved Kommissionens forordning (EF) nr. 933/94 af 27. april 1994 om gennemførelsesbestemmelser til forordning (EØF) nr. 3600/92 for så vidt angår aktive stoffer i plantebeskyttelsesmidler og udpegning af rapporterende medlemsstater(5), senest ændret ved forordning (EF) nr. 2230/95(6), udpegedes de aktive stoffer, der skal vurderes efter forordning (EØF) nr. 3600/92, og de rapporterende medlemsstater for vurdering af hvert stof, ligesom det i forordningen er anført, hvilke producenter af de enkelte aktive stoffer der rettidigt har indsendt anmeldelser i overensstemmelse med artikel 4, stk. 2, i forordning (EØF) nr. 3600/92.
(3) Lindan er et af de 90 aktive stoffer, der blev udpeget ved forordning (EF) nr. 933/94.
(4) Efter artikel 7, stk. 1, litra c), i forordning (EØF) nr. 3600/92 forelagde Østrig, der er rapporterende medlemsstat, den 17. december 1998 Kommissionen en rapport om sin vurdering af de oplysninger, anmelderne havde indsendt i overensstemmelse med artikel 6, stk. 1, i samme forordning.
(5) Efter at have modtaget rapporten fra den rapporterende medlemsstat foranstaltede Kommissionen høringer af eksperter fra medlemsstaterne og af hovedanmelderen (CIEL) som fastsat i artikel 7, stk. 3, i forordning (EØF) nr. 3600/92.
(6) Vurderingsrapporten udarbejdet af Østrig er blevet gennemgået af medlemsstaterne og Kommissionen i Den Stående Komité for Plantesundhed. Gennemgangen blev afsluttet den 13. juli 2000 med Kommissionens reviderede vurderingsrapport om lindan, jf. artikel 7, stk. 6, i forordning (EØF) nr. 3600/92.
(7) Vurderingen af de indsendte oplysninger godtgør ikke, at det kan forventes, at plantebeskyttelsesmidler, der indeholder lindan, under de foreslåede anvendelsesbetingelser generelt opfylder kravene i artikel 5, stk. 1, litra a) og b), i direktiv 91/414/EØF, navnlig med hensyn til sikkerheden for brugere, der potentielt udsættes for lindan, og med hensyn til stoffets skæbne og opførsel i miljøet og dets mulige indvirkning på organismer uden for målgruppen.
(8) Det er derfor ikke muligt at optage dette aktive stof i bilag I til direktiv 91/414/EØF.
(9) Fristen for bortskaffelse, opbevaring, afsætning eller anvendelse af bestående lagre af plantebeskyttelsesmidler, der indeholder lindan, jf. artikel 4, stk. 6, i direktiv 91/414/EØF, bør ikke overstige 18 måneder, så det kun vil være muligt at anvende de bestående lagre i én dyrkningssæson mere.
(10) Denne beslutning er ikke til hinder for, at Kommissionen på et senere tidspunkt træffer foranstaltninger for dette aktive stof efter Rådets direktiv 79/117/EØF(7).
(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
Linden optages ikke som aktivt stof i bilag I til direktiv 91/414/EØF.
Artikel 2
Medlemsstaterne sørger for:
1) at godkendelser af plantebeskyttelsesmidler, der indeholder lindan, tilbagekaldes senest seks måneder efter datoen for denne beslutning
2) at der, uanset undtagelsesbestemmelsen i artikel 8, stk. 2, i direktiv 91/414/EØF, fra datoen for denne beslutning ikke godkendes plantebeskyttelsesmidler, der indeholder lindan, og at allerede udstedte godkendelser af sådanne plantebeskyttelsesmidler ikke forlænges.
Artikel 3
Hvis medlemsstaterne fastsætter en frist for bortskaffelse, opbevaring, afsætning eller anvendelse af bestående lagre, jf. artikel 4, stk. 6, i direktiv 91/414/EØF, skal den være så kort som muligt og højst på 18 måneder fra datoen for denne beslutning.
Artikel 4
Denne beslutning er rettet til medlemsstaterne.
Udfærdiget i Bruxelles, den 20. december 2000.

Labels: 0
3
20
6